Cesarhanmun/geonobi-data huggingface dataset:
地名: 原州 (江原道, 牧)
年: 1417.0

○囚金得理裔孫前摠制朴齡ㆍ李種善、興原君
              李敷等九人于義禁府。 前此, 齡等同前都節制使辛有定、前判恭安府事權衷、前判原州牧事權遇、判典農寺事權踐、成均司藝權蹈、監察金鑌等, 與龜巖寺對隻爭其寺奴婢, 不得而屬公。 至是, 擊鼓申呈, 以訴誤決, 上怒曰: "此奴婢, 再受敎旨屬公。 得理子孫等不從敎旨, 汎濫擊鼓, 甚爲不當, 鞫問情由以聞。" 皆下于獄。 齡、種善等皆伏敎旨不從之罪, 命皆釋之。
地名: 原州 (江原道, 牧)
年: 1426.0

○刑曹啓: "原州囚私奴石乙哲醉酒鬪殺明端, 律應斬。" 命處絞。
地名: 原州 (江原道, 牧)
年: 1463.0

○司憲掌令閔奎啓: "延山君
              金處義冒認良人趙延生等爲金季之之奴, 據執使喚。 其後延生等狀告訴良, 處義反遣伴人奴子圍延生等家, 刦奪家財、戶口, 幷執良女涓今使喚, 壓良爲賤事已著明, 而猶以司僕將靦然行公, 無恥莫甚。 請停行公鞫之。" 傳曰: "金處義壓良爲賤事, 實乎否?" 奎對曰: "壓良爲賤, 罪固匪輕, 在大臣尤當力辨, 本府句問, 不卽答通, 金季之元賤籍, 匿不以出, 情見事白。" 御札示之曰: "一, 功臣之罪, 實然後當議之, 焉有逆料而預貶之理? 一, 金處義用威力於未決之前, 則是與國爭力也, 而自言否, 則何者是乎? 一, 洪川、原州守令皆拿來, 監司則行公推劾, 趙延生受議送付原州, 而判官金輿淹延不決, 竝拿來。"
地名: 原州 (江原道, 牧)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 原州 (江原道, 牧)
年: 1474.0

○江原道觀察使李封啓: "原州人趙泰之女趙氏, 年二十七, 嫁生員曺仲良, 事舅姑甚謹, 未半歲, 仲良遘疾, 曺家惑於邪說, 還趙氏于其家。 仲良病革, 趙氏聞之而往, 則仲良已死成斂矣, 趙手自解斂, 抱屍一晝夜, 其臭穢不可近, 而趙猶不解抱, 粥飮不入口, 哭不絶聲, 凡十五日而還。 其父曰: ‘汝勿過哀。 吾爲汝爲生活計。’ 趙揣其父欲奪節, 私謂所親曰: ‘夫婦之義, 一與之齊, 終身不改, 今夫旣死, 妾豈獨生爲? 然不卽死同穴者, 以妾老父, 將赴慶興敎授, 鶴髮老母亦在高堂, 故匍匐而來, 欲爲永訣耳’, 不食十五日。 其母將饘粥强之, 趙飮不下咽, 謂所親曰: ‘妾恨不卽死於夫側, 忍復苟延耶?’ 其父語其母曰: ‘今六月十九日, 乃國喪卒哭也’, 趙問曰: ‘何以云卒哭也?’ 《泰》曰: ‘凡喪事, 自葬至終虞, 則行卒哭祭。’ 趙曰: ‘是吉日乎?’ 泰曰: ‘朝廷必擇吉日爲之’, 趙頷之, 乃於其日, 發私篋, 告其父母曰: ‘女特未亡耳, 更無可事人。 今將某帛爲父衣, 某布爲母服’, 因痛哭不止。 其母以趙常不食(贏)
                〔羸〕
              弱, 令女奴護側, 是日趙沐浴盛服, 言語陽陽若平常, 至夜謂女奴曰: ‘夜或有盜虞, 汝宜寢外伺察之。’ 黎明其母開戶視之, 宛然而坐, 初不料其死, 乃謂曰: ‘夫婦誰無死別者? 何自苦乃爾?’ 至晩更呼視之, 則乃以細布自經, 抱仲良婚書及生時所玩書數卷而死, 其家人驚痛, 幷婚書書卷斂葬。" 禮曹據此啓: "趙氏自殘立節, 實非中道, 然死生亦大, 其所言亦足起薄俗, 請令所在官致祭, 旌表門閭。" 命議院相。 鄭昌孫、洪允成議: "節義大關風敎, 趙氏之事, 近來罕聞, 依啓目褒奬, 以勵風俗。 近日京中金錡之女, 夫死之後, 亦如趙氏死節, 此雖皆非中道, 視彼夫死改嫁薄惡之輩, 不可同年而語。 令禮曹, 竝覈實褒奬。" 從之。
地名: 原州 (江原道, 牧)
年: 1476.0

○捕盜將李陽生自忠州來復命曰: "忠州、陰竹、竹山之境愁里山、驪州
              剛金山等處, 賊徒屯聚甚衆, 臣等勢弱且無甲胄, 鋒不可當, 但捕十人, 分囚忠、驪二州。 臣等在彼聞賊火民家入, 射傷數人, 所過原州、砥平之間, 民不聊生。 臣亦庶幾爲賊所刺, 賴任得昌僅脫, 此賊率皆權聰奴也。" 命召權聰, 傳曰: "卿之奴奸(究)
                〔宄〕
              如此, 何以不禁?" 聰對曰: "固有之, 臣亦嚴禁, 然逃匿不見, 且非臣之奴者, 亦稱臣奴, 若盡捕以鞫, 可辨矣。" 傳曰: "豈不能制其奴? 須盡心密捕, 以除民害。" 尋御宣政殿, 引見李陽生, 敎曰: "年前野人寇理山, 不若此盜之攻殺也, 況以吾民害吾民, 尤可憎也。 搜捕之方, 何以則得宜?" 都承旨玄碩圭啓曰: "李陽生言: ‘忠淸道守令置警守於要路以備盜。 然賊計兇狡, 先自知之, 雖置警守, 何益? 且把守者廢農, 亦可慮也。’ 亟罷警守, 從便追捕, 何如?" 上曰: "卿言甚是。 其令罷去。" 陽生歷陳群盜橫熾之狀, 仍啓曰: "剛金山卽權聰親墓所在, 聰之奴居其側者, 無慮數百, 依山結幕, 不耕不織, 晝獵夜寇, 一聞搜捕, 輒匿山中。 今橫熾之賊, 皆此徒也。" 碩圭曰: "臣意聰亦不得辭其責。 聞聰常以脯與布貨酷徵於奴, 無以應之, 常刦掠以塞其求。 聰佯爲不知而受之, 其與世所謂窩主者, 何以異哉?" 上曰: "縱其奴使爲盜, 聰過矣。 但以戚里之人, 姑容之, 後若如是, 罪實難原。 其以是敎之。"
地名: 原州 (江原道, 牧)
年: 1482.0

○又議李誠生事。 鄭昌孫、韓明澮、沈澮、尹士昕、尹弼商、盧思愼、李克培、尹壕議: "濫刑致死官吏永不敍用, 載在《大典》。 然尹堢爲原州判官, 杖吏致死, 以守令杖吏, 比他濫刑致死者有間, 故其時特除永不敍用。 今誠生官婢打死之罪, 與尹堢相同。" 命除永不敍用。
地名: 原州 (江原道, 牧)
年: 1486.0

○刑曹三覆啓: "金海囚良女小斤召史與其夫石乙山奴道叱耳相奸罪, 原州囚良人林末同與奴之大、黃貴山結黨强盜罪, 竝律該斬不(律)
                〔待〕
              時。 末同等妻子, 依《大典》永屬所在邑奴婢。" 從之。
地名: 原州 (江原道, 牧)
年: 1491.0

○江原道觀察使金礪石馳啓: "蔚珍縣有異服"異言之人, 到私奴石萬家, 言語專似倭, 而間以本國之語, 所着衣靑班, 與倭相似, 其所持者唯織草笠一、破草網蓑一而已。 此道無譯人, 不得取招, 囚于原州。" 命副應敎鄭光世、義禁府經歷金世英及倭通事一人馳往押來。
地名: 原州 (江原道, 牧)
年: 1494.0

○丙申/受常參, 視事。 左副承旨權景祐將刑曹啓本三覆啓: "益山囚私奴於屯與在逃寬伊今、靑山、石乙同、延同, 物故今音同、朴長守、今音同燒順天民張幻同家, 殺人奪取衣物罪, 原州囚私奴朴莫山强盜白金家罪, 律該斬不待時, 在逃者追捕斬, 妻子依《大典》屬所在邑奴婢。" 從之。
地名: 原州 (江原道, 牧)
年: 1513.0

○臺諫啓前事, 又啓曰: "高世輔上言誣妄, 而多有不恭之語, 至於四度。 且權卓欲屬醫書習讀官, 賂世輔以奴婢, 而權卓身死, 卓之妻求還其奴婢於世輔, 世輔不許。 此亦不可以情原, 請依法科罪。" 特進官李自健曰: "臣頃爲黃海道觀察使見之, 一度巡行道內, 則入于海州, 留十五日, 至於二十日。 海州地廣富饒, 且在中央。 欲數數巡行他邑, 則他邑受弊, 故未能巡行, 長在海州, 海州受弊亦不小。 臣意以謂革海州牧使, 而以觀察使兼府尹, 則兩不受弊矣。 臣又聞江原道都事吳黎之言, 觀察使亦長留原州, 此二道皆當設兼府尹。 下問于政丞等, 而施行之何如?" 上曰: "此事於建置不輕易, 當問諸朝廷。" 自健曰: "南袞亦曾爲黃海道觀察使, 今亦入侍, 請下問。" 南袞曰: "海州受弊, 果如李自健所啓。 若巡行頻數, 則諸邑亦多受弊, 而其道驛馬, 亦有數, 將不能堪, 故不得已長在海州矣。 但臣爲注書時, 見宰相, 欲於八道, 皆設兼府尹。 其時權景禧爲大司憲, 而臺諫等以爲: ‘若監司挈家, 長在一營, 則如下三道幅員之廣, 遠地之民, 雖有訴冤之事, 難以遠赴。’ 云, 故其策不行。 以此觀之, 今之兼府尹之設, 未知何如也。" 領事鄭光弼曰: "臣亦觀察咸鏡, 其道之俗, 與他不同, 監司不可數遞, 故設兼府尹矣。 今他道, 亦皆設兼府尹, 則其挈家與守令無異。 守令等不能依法典, 數外奴婢, 皆率歸焉, 監司亦不異於此。 非特此也, 猥濫之事必多, 監司若先犯法, 則將不能檢下。 且抄移各邑奴婢, 爲營奴婢, 則各官亦將不支。 黃海、江原之事, 非臣所睹, 但臣意國制紛更, 未知其可。 後弊亦不可不預慮。" 上曰: "此事朝議則未知, 大抵改舊章, 則必有弊, 改之不可。 不如仍守祖宗成憲也。"
地名: 原州 (江原道, 牧)
年: 1534.0

○丁酉/憲府啓曰: "仁川府使朴基, 前爲守令, 多有物論。 況仁川近來疲弊, 此人不可堪任, 請速遞擇差。 且承旨趙仁奎, 法司所啓之事, 至二十日, 任置不行。 在喉舌之地, 殊失出納惟允之意, 請遞。 都承旨鄭百朋, 一司之事, 亦當摠治, 而曚然不察, 請遞後推考。 以私奴大古公妻細詳非, 全家入居事, 刑曹官吏, 今將推考, 而大司憲黃士祐, 前爲刑曹參判時事也。 在職難矣, 請遞。" 諫院啓曰: "濟用監正張終孫, 素多物論, 長官不合, 請遞。 仁川府使朴基, 前爲廣州、原州牧使, 亦已駁遞, 請遞。 且近來除授外任者, 非其所欲, 則輒謀窺避, 有故不出解由者、或托病者、或在外不卽上來, 故爲退限遞免, 以遂其欲, 弊習已成, 不可不懲。 前者靑松府使李芃及前忠淸都事金守濬, 皆厭憚窺避, 故爲過限。 非但此也, 此類甚多, 請一切擧覈治罪。" 依允命推, 鄭百朋, 張終孫, 不允。

○吏曹判書金安老啓曰: "四館官員別薦事, 前於廷試時啓之, 則自上可之, 而猶未蒙成命, 故再啓。 大抵闕員、乏人, 未充者多。 如正言、兵曹佐郞擬望時, 每爲乏人, 南行官, 或易遷敍, 而四館官員, 反以正科出身, 只於兩都目遷轉, 故或至十餘年不出, 有乖於事體。 頃者有以躁進防之, 若人多則不必數薦, 乏人之時, 豈以其躁進防之乎? 隨時變通可也。 且弘文館闕員甚多, 如此之時, 可不別薦乎? 七品以下, 如注書、說書等官, 度其久近, 幷遷而用之似當。" 傳曰: "前者, 政丞等以爲未便, 故不卽命之, 政丞未便云者, 謂非如此乏人時也。 弘文館官員竝七品以下, 次次遷轉, 注書、說書等官, 吏曹亦可斟酌爲之也。" 安老以江原道觀察使啓本, 啓曰: "原州殘弊。 蘇復間革判官及鄕吏、官奴, 以公私賤爲妻妾所生, 從父役兩事, 皆大事。 請收議于大臣處之。" 傳于政院曰: "招政府郞官, 收議以啓。"

○辛未/右議政金謹思以禁府推案啓曰: "鄭忠貞婢龜年, 爲本主, 自服其罪, 其事可貴。 前者亦有如此事, 江寧正奴, 爲其主, 自服而死。 殿下反正後, 以義奴旌門。 今者龜年事亦貴矣。 且於鄭忠貞刑訊時, 痛之如父母。 禁府堂上言之, 故臣聞而啓達。 且原州革判官及鄕吏、官奴, 嫁公私賤所生, 從父役事, 皆似不當。 然請令該司磨鍊。" 答曰: "龜年活主自服, 其減死。 原州事, 可下戶曹, 使之回啓。"
地名: 原州 (江原道, 牧)
年: 1535.0

○癸亥/御夕講。 憲府啓曰: "今聞宜寧土豪等, 强悍成風, 不有邑宰, 官屬之人, 盡數分占, 作爲婢夫, 指揮役使, 無異奴僕。 其戶內貢賦雜(搖)
                〔徭〕
              , 皆以官人當之, 少不如意, 百計侵虐。 以此官屬, 自鄕吏至官奴婢, 盡屬於品官之家, 土豪日橫, 官家漸替。 近者前縣監元季賢仕坐處, 有一土豪, 遣奴子, 捕捉一吏。 季賢目見其事, 只笞其奴。 其制抑豪强, 亦末矣。 土豪猶忿見辱, 適値季賢見罷, 更捕其吏。 吏入衙中, 而避之, 土豪之奴, 亦追入衙中, 而捉出云。 至爲駭愕。 以此料之, 前日御史所捉品官等, 擅發轎軍, 事事類此可知。 不特此也, 此邑官屬, 疲弊至此, 官員遞代, 無以迎送, 故監司知其如此, 送舊官, 以人吏
                【官屬人, 摠謂之人吏。】
              爲之, 迎新官, 以田結調發。 土豪等屢訴監司, 終不免焉, 則更忿然發怒於人吏曰: ‘吾不必更語監司矣。 迎新從馬, 亦汝等爲之。’ 終使人吏當之。 監司此令, 雖曰新例, 亦出於不得已也。 土豪等蔑視不從, 其頑悍之極, 非但不有邑宰, 又不有道主如此。 釋此不懲, 其漸將至於叛邑, 朝廷不可不別爲治之。 請遣朝官, 推考痛治。 大抵土豪等, 侵虐官屬, 作爲婢夫, 非但役使於一時, 使其子孫, 盡爲私賤, 故官物日漸凋耗, 各官成風, 而原州、宜寧尤甚。 前者江原監司啓本, 原州官屬, 娶私賤子枝, 請竝從父役者, 亦出於不得已, 而欲救其弊也。 右兩邑官屬子枝, 自今立法後, 姑爲從父, 以救其弊何如?" 傳曰: "原州、宜寧等事, 如啓。 官屬從父役之事, 當與朝廷大臣議處之, 招政府郞官, 令於後日, 合坐收議。"

○領議政金謹思等議啓曰: "公私賤從母役之法, 載在令甲。 行之旣久, 不宜輕有改更, 故頃者江原監司南世雄所啓, 以難施防啓矣。 原州、宜寧, 土豪强悍, 侵暴吏屬, 橫加毒楚, 吏屬難支, 約爲土豪婢夫, 庶紓目前之苦, 而使其子孫, 永免此患, 以之積紀, 官屬之裔, 盡爲土豪奴婢, 至于今日, 縣邑空虛, 不能自存。 其削公、肥私, 豪橫自肆之害, 難以殫言。 旣有非常之弊, 則宜有非常之救, 不可膠守常例, 坐視淪廢, 而不爲之所也。 鄕吏、書員、官奴之娶公私賤者, 泝其祖先四代所生, 一切刷括, 永屬其官奴婢。 鄕吏所生, 若從父役, 則是無贖身從良, 甚爲不可, 亦定官奴婢甚當。 非特此也, 各官邑內品官, 率以鄕吏書員之用事者, 爲婢夫, 符比共謀, 凡已之徭賦雜役, 分定于村民, 欺民侮弱, 爲害百端。 此弊亦痼, 不可不懲。 今後各邑鄕吏、書員、官奴, 娶土着品官婢所生, 爲其邑奴婢, 亦當。 此非改更舊章, 爲通行之規, 欲矯各邑一時之弊, 不得不爾。"
地名: 原州 (江原道, 牧)
年: 1536.0

○癸亥/傳于政院曰: "原州、宜寧土豪品官等, 以其奴婢, 嫁官奴婢, 豪橫强悍, 不聽官令, 不役其役, 至爲過矣。 臺諫啓之, 而議于大臣, 其子枝等, 令從父役矣。 當初予意, 以一國之法, 而他邑奴婢, 則皆從母役, 獨不勝原州、宜寧一二邑土豪, 而使之從夫役, 何如耶? 今見敬差官啓本, 乃取大臣之議, 而更思之, 前者, 亦有如此豪橫品官, 則嘗全家徙邊矣。 今者, 雖以原州、宜寧二邑而見之, 他賤則皆從母役, 而獨於官屬從父役。 以一國之法而見之, 獨於原州、宜寧, 行從父之法, 已爲不一, 而後世若又援是例, 而行之於他邑, 則尤爲不法。 予意初欲更議, 而臺諫、大臣, 固非偶然計之, 故不議耳。 今者, 適見敬差官啓本, 故更議之, 其議于大臣。" 領議政金謹思議曰: "凡賤口從母之法, 載在國典, 不可輕改, 故前日原州奴婢收議時, 亦以此啓之。 今上敎至當, 然宜寧等官土豪, 强悍鷙暴, 積習之弊, 異於他郡, 勢至棄邑。 救弊之策, 當擧異典, 故審度事勢, 斟酌利害, 乃議從父之法, 當初非不計用法之有異, 舊章之變改也。 救時之弊, 不得不爾, 他邑聞之, 必當知懼, 以一警百, 是乃權宜之典, 非永久通行之令。 今旣立法, 已至遣官刷出, 而別議中止, 恐妨事體。" 左議政金安老議曰: "原州、宜寧二邑官屬子枝, 從父之法, 非通行永久之制, 特出於救一時痼弊, 不得不爾之計也。 初議時, 非不知或從父、從母之異法, 亦非不知改舊作新之重難, 然二邑土豪, 强悍爲習, 獰威積久, 官屬隷吏, 盡被䝱占, 作爲婢夫, 更歷數代, 名在官(藉)
                〔籍〕
              者, 皆老且死, 其爲支裔, 則淪入私室, 二邑無人, 不復支存, 其土豪亦非一世。 雖現存者, 置律徙邊, 何救於二邑之空虛也? 其救之之術, 非此, 更難爲策。 此二邑, 視諸道最甚, 先擧此, 以戒其他, 此乃懲一警百, 使他邑自不至於是也。 且凡立法, 須愼於初, 固不宜輕, 然旣立之後, 亦須堅如金石, 使之必行而信也。 若纔立, 而使有疑撓之端, 則心懷不利者, 甘心竊喜, 百計搖毁, 使官吏, 亦狃其不固, 無意奉行, 坐待其廢, 人誰復信而從之乎? 我國之法, 所以不行, 自昔坐此, 其建廢容易, 實有所關。 務行不搖, 終必有益。" 右議政尹殷輔議曰: "今觀前議, 宜寧土豪等, 以官鄕吏書員之用事者, 䝱爲婢夫, 苟免徭役, 積弊、深痼, 各其所生, 悉爲私賤, 至使縣邑空虛, 幾不可支, 故設爲此法, 以救其弊, 不得不爾。 況旣因臺諫所啓, 收議大臣, 至遣京官, 括刷幾訖, 遽收成命, 非徒政令不一, 他餘列邑强悍品官, 亦多狃此, 不知所戒, 弊將難防。 或從父、從母, 一國之法, 雖似有異, 此特矯兩邑之弊, 以警其餘, 非關用法不一, 恐無後世之議。"

○憲府啓曰: "臣等今見安玹所啓, 宜寧土豪鄭銀堅、鄭承熙、姜得壽、南世弼、許瓚、李忠榮、玉之珩、薛確、鄭玉堅、鄭承雅、哲文、石乙山、山中、石乙屎等, 受刑物故, 或忍杖不服、或承服、或在逃, 而推事未半, 所當究竟, 而況官屬人子枝, 推刷事, 時未擧行。 不可不更遣他員, 畢推後推刷奴婢, 成籍上來事, 請依原州例, 擇差他員, 御史結銜, 急速下送何如? 且安玹病之輕重, 未可知也, 然有識朝官, 奉命出使, 句當未完, 病雖緊重, 一已啓達, 以待朝命可也, 數日之間, 煩瀆馳啓, 期於上來。 古人有將尸達命者。 人臣之義, 寧若是乎? 此弊不可開端。 凡啓達之辭, 必有規矩, 而求還之語, 多涉冒慢, 至爲驚愕。 奉傳旨推考何如?" 答曰: "如啓。"
地名: 原州 (江原道, 牧)
年: 1537.0

○傳于政院曰: "國法固當畫一, 而從父役之法, 只行於原州、宜寧兩邑, 當初予亦以爲未便矣。 彼人
                【指三兇。】
              等建白之意, 乃憤疾豪强品官而然也。 然私賤盡爲官屬, 故窮弱寡婦, 至於負薪汲水云, 其冤悶極矣。 若果有豪强品官, 則以其罪罪之, 不必以此法制之也。 且凡訟奴婢田畓, 若三度得伸, 則雖庭訴, 勿更聽理可也。 雖有分揀事, 只辨其是非, 而宜於受理則受理, 不可受理, 則只不聽而已, 其文券, 則還給可也。 彼人等, 雖三度得伸者, 取其文券, 行畫而官藏, 此甚冤悶之事也。 予亦以爲未便矣。 凡官藏文記, 相考後, 還給其主事, 議于大臣。" 尹殷輔等議啓曰: "當初立法之意, 則原州、宜寧兩邑土豪品官等, 其奴婢, 皆與官屬交嫁, 而其所生産, 悉從母役, 故兩邑人物, 轉爲私賤, 其人吏彫弊, 皆由於此, 勢不得支持, 而無他蘇復之策, 建此從父之法, 以救一時之弊, 又使他邑, 有所知懼, 而不敢使其奴婢, 與官屬交嫁也。 然品官等奴婢, 豈其多乎? 一朝奪爲官屬, 則不無負薪汲水之弊, 冤悶之事, 莫甚於此矣。 原州則人物非不足也, 從父之法, 固當革之, 宜寧則人物彫耗, 不得已以寺社奴婢, 推移充定, 然後可矣。 若不別爲蘇復之事, 則其勢將不得支持, 而終爲棄邑矣。 且凡訟者, 三度得伸之後, 勿更聽理之法, 載在國典。 頃者用事之輩, 恣行胸臆, 不顧國法, 雖三度得伸者, 取其文券, 行畫官藏。 安有如此事乎? 其時官藏文記, 考還本主, 上敎至當。" 傳曰: "如啓。"
地名: 原州 (江原道, 牧)
年: 1538.0

○尹殷輔等啓曰: "伏見傳旨, 勸勵之意至切, 更無所啓矣。 且洪德演, 前爲江原道都事時, 原州人吏及官奴等私賤交嫁所生, 德演推刷, 而許沆、蔡無擇, 以私憤聲言曰: ‘洪德演切親奴婢, 亦在原州, 所當避嫌而不避, 成罪, 收職牒罷職久矣。 近來小小冤憫之事, 皆得伸雪, 而德演獨抱悶矣。 德演, 非其自犯也, 以一時構陷見罷, 物論皆以爲悶鬱。 臣等曾欲啓之, 而未果耳。" 傳曰: "德演事, 前日敍用抄啓時, 見其名而已, 未知被罪於許、蔡之由也。 物論如此, 則敍用可也。"
地名: 原州 (江原道, 牧)
年: 1540.0

○壬午/御思政殿簷下, 聽朝啓。 承旨權應昌啓喬桐囚定虜衛扈世長推案。
                【右人, 其父打下致死罪, 凌遲處死, 不待時。】
              上曰: "此公事何如?" 領事洪彦弼曰: "弑父分明, 此大惡之人。 不須詳覆, 但國法如是, 故不得已啓覆, 然驚愕莫甚, 速典刑爲當。" 上曰: "昨見法司意, 亦欲不爲啓覆而速決矣。 但已詳覆, 來于政院, 故不得已啓覆, 然不須三覆也。" 兵曹判書柳灌曰: "三覆者, 爲囚求生道也。 如此大逆之人, 不可寸刻在天地間。 且別遣京官推之, 事狀明白, 不須三覆。" 上曰: "依啓。" 應昌又啓原州囚私奴劉石推案。
                【右人, 謀殺其父, 推入水中, 以杖打頭罪, 斬不待時。】
              上曰: "此公事何如?" 彦弼曰: "觀其謀殺節次, 其情尤甚於扈世長。 此則其父不死, 故律止於此, 快示典刑爲當。" 上曰: "與扈世長一樣, 決於初覆宜當。"

○戊子/承旨權應昌啓曰: "喬桐罪人扈世長、原州罪人劉石, 今已行刑, 但刑曹只守法律, 妻子爲拏。 破家瀦宅事, 前例, 奉承傳爲之。 且有賊子, 降其邑號, 有舊例, 此非刑曹擅便, 幷取稟。" 傳曰: "破家瀦宅、妻子爲奴、其邑降號事, 予已料之矣, 但此法外之事。 前者則別有議論, 故如此爲之, 近來則有未便之議, 故不爲也, 不須擧論。"
地名: 原州 (江原道, 牧)
年: 1541.0

○丙子/御夕講。 檢討官金天宇曰: "近聞原州事, 至爲驚駭。 近來風俗薄惡, 子殺父、奴殺主、妻殺夫者, 相繼有之。 是謂三綱大變也。 非徒原州之地爲然也, 其他郡邑, 若構小嫌, 則或火人之家, 焚人之墓, 打破碑石。 人心頑惡, 豈有如此之時乎? 如此極惡之人, 必加痛治, 快於瞻聽, 則必有懲戒者矣。 近者守令, 咸以簿書期會爲務, 而至於風俗敎化之事, 則自以爲力未及焉。 豈有更化之時乎? 須致意於此爲當。" 上曰: "啓意至當。 風俗以敎化爲本, 而亦必以刑政輔治也。 先導以敎化而不率, 則不得已用刑而正之。 近來風俗甚薄, 綱常大變, 不絶於世。 其間小害, 亦不知幾何也。 朝廷之上, 及經筵議論之際, 皆論時習小弊。 小弊亦不可不慮也, 但慮及於風俗敎化之事, 鮮矣。"
地名: 原州 (江原道, 牧)
年: 1543.0

○辛亥/政院以前日傳敎從父役之議單子
                【乙未年十一月, 領議政金謹思、左議政金安老、右議政柳溥議: "公、私賤從母之法, 載在令甲, 行之旣久, 不宜輕有改更。 故頃者江原道觀察使啓: ‘原州官人吏奴婢鮮少, 竝置兩衙, 蘇復無期。 判官革罷後, 鄕吏、官奴、公私、賤交嫁所生, 從父役, 取稟。’ 左議政(韓效允)
                      〔韓效元〕
                    
                  啓: ‘革其判官, 事體未便, 而從父役事, 尤爲未便。 自祖宗朝以來, 皆從母役, 而可於今日卒改乎? 決不可行也, 以難施防啓矣。’ 原州、宜寧土豪强悍, 侵暴吏屬, 橫加毒楚, 吏屬難支, 約爲土豪婢夫, 庶紓目前之苦, 使其子孫, 求免此患。 以之積紀, 官屬之裔, 盡爲土豪奴婢, 至于今日, 縣邑空虛, 不能自存, 其削公肥私, 豪橫自私之害, 難以殫言。 旣有非常之弊, 則宜有非常之救, 不可膠守常例, 坐視淪廢而不爲之所也。 鄕吏、官奴書員之娶公私賤者, 泝祖先四代所生, 一切括刷, 永屬官奴、婢甚當。 非特此也。 各邑品官, 率以鄕吏、書員之用事者爲婢夫, 符比共謀, 凡己之徭賦雜役, 分定于村民, 欺官侮弱, 爲害百端。 此弊亦痛, 不可不懲。 今後鄕吏、書員、官奴, 娶土着品官婢所生, 永屬其邑奴婢亦當。 此非改更舊章爲通行之規, 欲矯各邑一時之弊, 不得不爾。"】
              啓曰: "其時議得公事及臺諫所啓必多, 而考之《政院日記》, 則不錄, 令該司搜檢, 則又不得也。 姑以前者原州、宜寧等官, 從父役議得謄書入啓。" 傳曰: "近來時弊之大者, 賤口多而良民少。 況今不無邊釁, 而前者從父役之議有之, 故欲考其議之首末, 以開良民多出之路, 而此則只謄原州、宜寧二邑之事矣。 其時予以爲, 一國之法, 只行於二邑, 爲何如? 故與大臣等商確議之。 今十日後, 大臣以議啓事, 來闕庭云, 其以此意, 議于諸相曰, 若用從父役之法, 則通國皆當用之矣。 然自古未行之事, 今遽行之, 事甚重難。 前者 ‘及良民’ 三字, 將欲用之, 而以其從良者多, 故還削去矣。 然若欲致良民之多, 不得已行如此之事而後可也。 每於經筵, 爲國立論者, 則皆以此爲急務, 而 ‘及良民’ 三字, 今可行之乎? 其議啓。" 諫院啓曰: "兵曹參判金公奭, 素無物望, 不合政曹堂上, 請遞。 訓鍊院副正安烋, 年老衰耗, 且無材能, 濫陞三品, 至爲未便, 請改正。 副正許光弼, 人物貪鄙無狀, 到處不謹, 不合朝官, 請罷。" 憲府啓曰: "兵曹參判金公奭, 素無物望, 不合政曹重地, 請遞。 富平府使李滌, 別無幹能, 年且衰老, 不合臨民之官, 請遞。" 答兩司曰: "兵曹堂上, 常以文、武臣交差, 欲知邊事, 而適參判有闕, 故爲之, 不須遞也。" 答諫院曰: "安烋雖年老衰耗, 而副正非長官之例, 豈不可爲乎? 許光弼, 其人物, 則不可知矣, 朝官罷職非輕, 而以武臣豈不可爲訓鍊院副正乎?" 答憲府曰: "富平非如南方巨邑, 李滌亦豈不可爲乎? 皆不允。"
地名: 原州 (江原道, 牧)
年: 1546.0

○政院啓曰: "凡一産三兒者, 有題給米太十(碩)
                〔石〕
              之例。 原州居良女四月, 一産三子, 梁山居私婢明之, 一産四子, 當依他題給。 而近者年凶儲竭, 量減題給何如?" 傳曰: "雖依前給之, 國儲有何虧損?"
地名: 原州 (江原道, 牧)
年: 1556.0

○諫院啓曰: "一家奴主之分, 係關綱常, 故奴婢殺主者, 斷以極刑, 載在律文。 若罪狀昭著, 而推官緩其獄事, 使罪人未卽服罪, 則失刑之罪, 不可不治。 原州居忠順衛元永思, 以其婢虫介爲妾, 累年同居, 及娶後妻之後, 虫介改奸私奴福守。 永思惡其爲他人之妻, 收貢之際, 徵索大過, 福守含憤, 佯請還役於主家, 而陰圖殺害。 今年二月初, 福守使虫介, 遣其雇役女人, 入宿於永思之家, 爲內應。 乘永思之醉, 率其徒黨, 突入殺永思及其妻子凡五人, 極其慘酷, 至於支解。 永思之妻方孕子被殺, 其子露形, 其爲大變, 古所罕有。 原州官吏, 不卽緝捕兇黨, 至於人言傳播, 觀察使令囚禁而後繫獄。 猶不汲汲推鞫, 視同泛常獄事, 至令其同黨, 出入獄中。 萬一逃躱, 將使綱常大罪, 不能正刑, 極爲痛憤。 原州官吏, 請推考重治, 令其道都事, 嚴明推鞫, 竝訊同惡之人, 得伸地下之冤。" 答曰: "如啓。"
地名: 原州 (江原道, 牧)
年: 1559.0

○持平柳承善啓曰: "臣於前日, 入侍經席, 以山梁、川澤事啓達, 而伏覩傳敎之辭, 不勝惶恐。 奉恩寺柴場, 則臣之妻鄕, 乃原州之地, 臣自爲儒生往來時, 道由楊根、月溪之邊, 每見長栍立于道上, 書曰: ‘奉恩寺柴場’, 而甲寅年臣爲江原道都事, 往來時亦如之。 禁獵則江陵府西, 有五臺山, 山下有川。 臣爲其道都事時, 適承救荒之命, 以便服巡行, 偶因日暮, 投宿于月精寺, 寺下有長栍書曰: ‘禁獵。’ 臣怪而問之, 野老皆言: ‘此川, 近地居人等自前網魚以食, 而寺僧恐其寺中有腥膻之氣禁之’ 云。 此則臣乃目覩之事。 鄭今院坪草場, 則三田渡居民數三來言: ‘奉恩寺, 自丁巳年以來, 年年刈草, 而其處居人, 不得下手’ 云。 此則臣乃親聞矣。 語及山梁、川澤, 偶然啓達, 而今承下政院之敎, 更思之, 則目覩之事, 皆在於五六年前, 親聞之言, 亦非目覩之事, 而且柴場, 自立陵寢寺以來, 例有之, 而以兩宗復立後, 泛然啓之, 似出於傳播虛言, 致有自上傳敎。 仍在言地, 不可糾人誕誣之事。 請速命遞臣職。" 答曰: "臺諫, 凡事以聞見啓之, 則予當察其是非, 而陵寢寺柴場, 以爲兩宗復立後始設, 泛然啓之, 故使知久遠之意而言之矣。 江原道寺僧禁獵, 則予未知某處, 而今始知之, 此乃自古禁獵, 而居民必以爲新設也。 鄭今院坪郊草事, 推問寺奴, 則衆人共刈處, 誰禁公地乎? 此是傳播之事。 只諭此意於政院而已, 勿辭。"
地名: 原州 (江原道, 牧)
年: 1566.0

○憲府啓曰: "凡爲人臣, 獲罪於國家, 所當屛迹遠處, 杜門省愆, 以示悔過自新之意, 猶恐曩時形迹之或著, 此人情之所必至。 孰不知此? 近來風氣不古, 人心亦頑, 平生爲惡, 一朝敗露, 身罹邦憲, 彼黜明時。 此實萬古罪人, 而敢恃兇戾, 略不知畏, 蔑視朝廷, 去留惟意, 雖嘗齒微官, 人所不屑者, 尙不可如此。 況曾備宰相之列者乎? 以臣等所聞, 此類非一, 
                【李彦忠、姜克誠、趙德源, 或因覲親, 出入城中。】
              不可不隨現治罪, 以整朝綱。 罪人元繼儉
              
                【庸愚麤鄙, 柔懦不明, 中無所主之人也。 臨事茫然, 不能部判, 而善趨時勢, 故致位崇品。 其典銓曹, 專商市恩, 仕路極淆。 時李樑爲參判, 大小之事, 一一稟可。 樑或告病不仕, 則嘗躬請取旨。 又於內間, 有攀聯之處, 罔此除官者甚多。 見其妻生極惡, 開門受賂, 頤指繼儉。 有同奴僕, 繼儉貪惡, 以此尤彰。 繼儉被譴之後, 至於垂泣, 以怨其妻之惡。 方判銓曹時, 其姻姪李洪男作詩以譏曰: "莫向綺紈偏施惠, 文官生祿此時多。"】
              貪汚麤鄙, 無物可比。 平生營度, 有同商賈。 至於隨時變態, 惟勢是取, 深結權奸, 
                【李樑】
              曲爲迎合。 其陰交密締之狀, 甚於鬼蜮。 因竊銓衡, 受人賄賂, 無有紀極, 以致朝政紊亂, 仕路溷濁, 國勢岌岌, 反似衰亂。 原其罪犯, 雖至竄逐, 固不足惜。 只黜門外, 寬貸極矣。 而少無感戴之心, 冥頑如舊。 當初自禁府已錄所居之原州, 則不可任意遷徙, 亦從來定例也。 繼儉縱恣成習, 難制意欲, 厭處鄕閭, 遽自上來, 偃然寄身於都城切近之地, 
                【繼儉來寓於果川、良才驛近處。】
              多占人家, 列處家累, 交通城市, 引接賓客, 意氣自若, 無異平時。 其肺肝所蓄, 萬目所視, 不可掩也。 此實窺覘朝廷之淺深, 覬覦間隙之可乘, 圖濟陰謀, 不恤公論, 觀此人所爲, 兇秘之迹, 可謂慘矣。 群情涵涵, 莫知端倪, 皆懷不測之憂。 
                【以繼儉嘗有攀結之迹, 近寓都下, 恐有緣附之事, 故致此疑畏。】
              此而不治, 則無以維持國綱, 畏戢群小。 請亟命竄黜, 以靖人心。"
地名: 原州 (江原道, 牧)
年: 1600.0

○以鄭琢爲左議政, 以李恒福爲右議政, 李弘老爲左副承旨, 金善餘爲禮曹佐郞, 金尙憲爲禮曹佐郞, 尹泂爲右尹, 李廷馨爲江原監司, 李慶全
              
                【早事豪俠不拘繩撿, 取友不端, 卒以陷身。】
              爲副校理, 權縉爲修撰, 
                【浮躁悖妄, 性且猜險, 奴事汝諄, 竊取玉堂, 爲朝廷羞。】
              
              黃致誠爲原州牧使, 韓述爲定州牧使, 沈宗況爲安陰縣監。
地名: 原州 (江原道, 牧)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 原州 (江原道, 牧)
年: 1620.0

○營建都監啓曰: "始役已迫, 而材木遺在數不敷, 必須外方材木, 解氷卽時, 連續上來, 然後可以繼用矣。 鄭大海九月間下去, 而今過累朔, 尙無斫伐曳下消息, 但聞其所持去之木, 分送于各官而已。 如是則一差官足矣, 將何用伐木使爲哉? 委屬未便, 當初持去木幾同內, 某某邑幾同幾疋式分送, 已斫曳下幾條, 未曳下幾條, 詳細開綠馳啓。 且勿爲安坐於一邑, 而巡行列邑, 親束
              自檢督, 二月雪消之水, 無遺上來
              送事, 請各別下諭宜當。" 傳曰: "允。 鄭大海爲人, 予未詳知之。 受命出使, 不體上意, 都監木綿, 只委於各邑, 而高臥原州, 率去妻妾、奴僕, 貽弊不貲, 關東之民, 甚苦之矣, 以一州二牧使目之云。 此言雖未詳虛實, 而所聞極駭。 今此營建, 實出於不得已, 而予心常懷未安。 監董之官, 玩愒時月, 畢役無期。 奉使之臣, 不謹職事, 徒貽民弊, 予甚病焉。 自都監各別詳査以啓。"
地名: 原州 (江原道, 牧)
年: 1623.0

○諫院啓曰: "新服之初, 大禮稠疊, 宗伯爲任甚重, 判書任就正, 決不可仍在典禮之任。 接伴使之任, 伺候天將, 當此危疑之際, 鄭榮國、朴宗冑, 皆以兇黨, 不可仍在, 請竝遞差。" 上從之。 又啓曰: "原州牧使韓詠, 希吉之猶子, 賊黨之兇悖者, 上游重地, 不可付諸此人。 請拿鞫。" 上初命遞差, 再啓, 乃從之。 就正, 曾於壬辰之亂, 以注書, 盡火《政院日記》而逃, 見棄於物議久矣。 光海時, 與爾瞻結爲心腹, 遍歷臺省。 及其兄蒙正之妾女, 入後宮有寵, 權勢漸盛, 各立門戶, 互相傾軋, 兇徒之倒戈者, 多來附焉。 憑藉宮掖, 專事貪黷, 人皆唾鄙。 榮國本以卑賤鹿戾之人, 爲爾瞻、纉男之奴隷, 受其陰嗾, 羅織海獄, 陷殺無辜。 宗冑暴戾特甚, 爲爾瞻腹心, 主張廢論。 韓詠爲人兇悖, 附托賊臣, 叨竊三司, 罪惡甚多, 終伏常刑, 人皆快之。
地名: 原州 (江原道, 牧)
年: 1626.0

○號牌廳啓曰: "近年冒屬私賤, 相繼自首, 原州十一名, 平山十四名, 此外零星者, 難以悉擧。 本廳皆令勿爲治罪, 或屬餘丁, 以慰其心矣。 且軍威居水鐵匠姜財等四人, 皆以忠義衛具寅奴子入籍, 而具寅覺其被欺, 詣官發狀云。 其不自私己, 敬畏國法之狀, 尤爲可嘉, 不可不別樣論賞。 上裁施行。" 傳曰: "六品職除授。"
地名: 原州 (江原道, 牧)
年: 1628.0

○時, 賊黨持兵器, 已聚都下, 遂皆就捕, 設推鞫廳于內兵曹以鞫之。 前郡守尹繼倫供稱: "上年以體府運糧事, 往嶺西, 歷見原州
              鄭沁, 則沁曰: ‘柳斗立得讖書, 未知時事如何也。’ 因邀斗立, 出示讖書, 有: ‘草溪潮入, 鷄龍建都。 朝鮮皆着毛笠、毛衣’ 等語。 又曰: ‘南應敏與我相親, 恒言變怪以爲若過二年, 時事可定。’ 云矣。 斗立曰: ‘當放砲直入, 先火宗廟, 則自然驚潰。’ 云。" 前洗馬許逌供稱以爲: "逆謀, 始聞於李友明" 云。 鞫廳, 請與友明, 兩造而質之, 上從之。 友明曰: "逌之供辭果實。 鄭洎曾言此謀曰: ‘主上雖聖明, 而李曙輩暴虐, 民不堪苦。 吾兄弟相約擧事, 尹繼倫之軍, 足以成事。 全羅水使呂姓人及閔濧, 鄭遴, 亦參此謀’ 云。 去冬, 鄭洎、安執中, 約以正月初四日入城犯闕, 初二日及期上來, 聞有告變之人, 走出東大門, 被執而來矣。 逌曰: ‘曾聞友明言, 廢主送哀痛書於趙挺、鄭昌衍、金藎國、崔瓘處’, 云。" 鞫廳, 請拿鞫趙挺等, 上命皆勿問。 及第柳孝立、進士鄭遴、前佐郞鄭沁、內官裵希度、司鑰金應獅、畫員金應虎、飯監李孝一等五十餘人, 訊問具服, 皆伏誅。 其所供, 大略相同, 凶慘之說, 不可盡記。 鄭遴供稱: "初三日到京, 聞許逌言則云: ‘已得二哨兵矣。 舊主豈可忘也? 裵姓宦者, 昵侍寢殿, 當以勇士二人, 給與裵宦, 潛入闕內, 行不測之事。 自內自外, 一時作亂, 則事無不成。 復立廢主, 若昏庸如舊, 則方可擇賢, 不然則非義擧’ 云。" 鄭沁供稱: "聞閔濧與柳孝立, 謀立仁城, 而孝立爲外援。 僧曇華居雉岳山, 與柳斗立善, 以玉龍寺碑 ‘戌亥載人禍, 寅卯未可知’ 之說, 爲讖記後, 聞閔濧往見仁城, 親約而來云。" 希度供稱: "今月初三日, 往見閔濧, 則濧曰: ‘今夜, 國人盡叛矣, 當結陣于鍾樓街。 大將則都監中軍及一善尉也。’ 金應虎亦曰: ‘吾爲先鋒, 當自禁苑踰墻直入。 吾弟爲東宮司鑰將, 與宮女數人爲內應。 經營此事, 已至五年, 盤結甚多, 事極完實’ 云矣。" 應獅供稱: "嘗夜往應虎家, 則應虎曰: ‘柳孝立受廢朝遺書, 傳示趙挺等, 內三廳將, 亦有同謀者, 約以厮殺闕內入直人。 其夜, 軍兵當踰墻以入, 而廢中宮卒逝之故, 軍皆縞素’ 云。" 應虎供稱: "去年冬, 往見閔濧, 則與同黨五六人同坐。 柳宗善出一書以示之, 外面書趙、金、南三字, 而其內則槪言: ‘善爲物色, 須愼密’ 云云。 宗善曰: ‘此乃廢主書也。 遣人于江華而受之。 趙、金、南, 卽挺與藎國、以雄也。 初三日當擧大事, 而外事閔濧主之, 內事柳孝立主之。 在廷諸臣, 皆當除之, 奉廢主爲上王, 仍傳位於仁城’ 云矣。" 永男供稱: "去年秋, 韓惟吉等七八人, 相與謀議曰: ‘都監中軍, 乃柳家家臣也。 孝立已與此人相約。 初四日夜, 聚會於鍾樓, 尹繼倫亦率水原軍而來, 分陣景福宮前及新門內, 先去四大將然後, 擧兵犯闕, 推戴仁城, 而但其爲人, 仁而似孱。 應元曾推仁城之命於卜者李逢春, 則逢春曰: 「本命, 不合爲君, 雖得之, 不能持久」 云。’ 又言: ‘朝廷設爲號牌、軍籍以來, 民心渙散。 乘此擧事, 先除主張者, 則人心自定’ 云矣。" 孝一供稱: "曾聞應獅言: ‘上年胡變時, 大駕若於二十四日去邠, 而仁城同行, 則其日欲擧事, 待候於闕門外, 而大駕適退行, 仁城陪慈殿, 先往江都, 以此不成’ 云矣。" 孝立初不吐實, 及與沁等面質, 辭屈, 遂刑訊。 孝立言甚悖慢, 屢訊乃服。 至以仁城, 受慈殿密旨爲辭。 鞫廳啓: "孝立所供, 語極兇慘, 不忍正視, 請先正刑。" 答曰: "依啓。 其供辭燒火。" 忠州人前別提趙希孟亦上疏, 告賊黨網漏者八九人, 上竝令拿鞫。 上下敎于鞫廳曰: "凶徒之交通江華, 事極凶慘。 圍中內人, 竝拿鞫。" 江華圍籬別將權得壽又馳啓: "逆賊孝立奴, 上年冬再到本府, 與圍籬守直內官及官婢等, 內外相通云。" 上亦命拿鞫。 禁府都事與本府官, 進入光海寢門外, 則光海當門痛哭。 有一內人, 引小刀自剄卽斃, 愛英
              
                【任昭媛也。】
              亦自刺不殊。 竝拿來, 或承服, 或不服而斃。 鞫廳啓曰: "仁城君
              珙, 與逆賊閔濧, 旣有親約之說。 國法至嚴, 私恩難貸, 敢此啓稟。" 答曰: "仁城之名, 出於賊招者, 非止一再, 而予終始曲貸, 不加之罪。 仁城安忍與濧相通, 而謀不軌哉? 沁賊臨死亂言, 決不可取信, 更勿提起此言, 以安予心。" 鞫廳連啓以請, 上不從。 慈殿以諺書, 下敎鞫廳。 其書曰:
地名: 原州 (江原道, 牧)
年: 1638.0

○原州人
              元祜, 殺人被繫, 以其執杖之奴太福爲正犯, 累年不決, 至是刑曹請議于大臣。 左議政崔鳴吉、右議政申景禛議曰: "臣等取考前後推案, 京外議獄, 種種可駭。 刑曹參判金大德之言曰: ‘厥主雖曰指敎, 正犯則太福也。’ 江原監司沈詻之狀啓曰: ‘元祜雖非正犯, 旣是指敎之魁。 不知其律幾何, 而一向加刑, 獄情未妥。’ 云, 臣等竊未曉兩臣之意也。 夫旣曰指敎之魁, 則非正犯而何哉? 旣令打殺, 而歸罪於執杖之奴, 則士族殺人者, 皆不得償命, 而王法不復行矣。 護一元祜, 而開日後無窮之弊, 循情壞法, 莫此爲甚。 且不待長官之出, 而獨爲處置, 亦是前所未有之例, 俱涉可惡。 獨判書李溟回啓所云, 魁首正犯, 不可分而二者, 似得獄情, 而末端乃曰: ‘殺人重獄, 臣曹不敢擅定。’ 至請大臣議啓, 此則可怪。 國綱一壞, 有司玩法, 若此不已, 恐無以爲國。 刑曹參判金大德、江原監司沈詻, 請竝罷職, 判書李溟推考。" 上從之,
地名: 原州 (江原道, 牧)
年: 1660.0

○憲府啓: "以臣等今日開坐本府, 忠州居民八十餘名, 呈狀訴冤云, ‘數年前翁主家道掌稱號者, 設庄於本面陳荒處, 不但侵占民田, 日漸增加, 一面山川, 皆稱主家之物, 芻蕘灌漑, 一切呵禁, 少不如意, 鞭扑狼藉, 至於抑勒收稅, 死而葬者, 亦皆捧稅而許之。’ 縱惡作弊, 罔有紀極, 致令峽中殘民, 不能聊生, 請令該道監司, 明査啓聞。 所謂道掌, 令該曹囚禁治罪。 全南道
              樂安居喪人金致鎰, 亦呈狀, 前年六月, 其父爲明火賊所殺, 其奴之被刺, 而不死者, 旣見賊人之面目, 故其兄尙鎰, 具由告官。 郡守初則捉致賊倘, 旋因請囑, 故緩其獄, 渠等訴于監司, 移定推官。 則郡守怒其毁己, 反囚渠等, 勒捧誣告之招, 又嗾兼官, 瞞報監司, 猝然反獄, 旋放賊徒。 仍又啓聞, 該曹回移, 亦無元告刑推之語, 而監司旣施五次刑訊, 終杖配於昌城, 冤痛莫甚’ 云。 此獄旣係殺人, 所放三人, 亦似有可疑之端。 若有一毫冤枉, 非聖朝明愼庶獄之道。 請令該道監司, 竝收前後文案, 與狀中現告人, 一時上京獄, 以爲明按處決之地。 前原州牧使金慶恒, 交結板商, 偸斫黃腸, 不啻狼藉, 不勝駭然。 慶恒前冬就理, 事歸査覈, 而其時査官, 托以雪深, 終不親審, 泛然捧招於山直等, 致令汚吏, 得逭刑章。 到今情狀盡露, 則査官之循私蔑公, 厥罪甚重。 請其時査官, 拿問定罪, 道臣只憑査官不實之報, 矇然馳啓, 亦甚可駭。 請先罷後推。" 上竝從之。

○執義沈世鼎等啓曰: "臣等今日開坐本府, 忠州
              福城面居人八十餘名, 呈狀訴冤云: ‘數年前翁主家道掌稱號者, 設庄於本面陳荒處, 不但侵占民田, 日漸增加, 一面山川, 皆稱主家之物, 芻蕘灌漑, 一切呵禁, 少不如意, 鞭扑狼藉, 至於抑勒收稅, 死而入葬者, 亦皆捧稅而許之, 縱惡作弊, 罔有紀極, 致令峽中殘民, 不能聊生。’ 請令該道監司, 明査啓聞, 其道掌, 令該曹囚禁治罪。 全南道
              樂安居金致鎰, 亦呈狀曰: ‘前年六月, 其父爲明火賊所殺, 其奴之被刺而不死者, 旣見賊人之面目, 故其兄尙鎰, 具由告官。 郡守初則捉致賊黨, 旋因請囑, 故緩其獄。 渠等訴于監司, 移定推官, 則郡守怒其毁己, 反囚渠等, 勒捧誣告之招, 又嗾兼官, 瞞報監司, 猝然反獄, 旋放賊徒。 仍又啓聞, 該曹回移, 亦無元告刑推之語, 而監司旣施五次刑訊, 終杖配於昌城, 冤痛莫甚云。’ 此獄旣係殺人, 而致鎰等呈官, 乃是復父讎之擧矣, 所放三人, 亦有可疑之端。 若有一毫冤枉, 非聖朝明愼庶獄之道。 請令該道監司, 竝收前後文案與狀中所連告人, 竝上京獄, 以爲明按處決之地。 前原州牧使金慶恒, 交結板商, 偸斫黃腸, 不啻狼藉。 慶恒前冬就理, 令本道査覈, 而其時査官, 托以雪深, 終不親審, 泛然捧招於山直等, 致令贓汚之吏, 終逭刑章。 到今情狀見露, 則其循私蔑公之罪, 不可不懲。 請其時査官拿問定罪, 道臣只憑査官之報, 矇然馳啓, 其時監司, 亦先罷後推。" 上竝從之。
地名: 原州 (江原道, 牧)
年: 1664.0

○漢江居趙墨石弑其母, 三省推鞫, 取服正刑。 時敎化大崩, 民俗壞敗, 綱常之變, 接迹而起。 楊口良女玉只與奸夫謀害其夫及子, 斁絶夫婦之倫、母子之恩。 殷栗私奴檢忠、劉立刺殺其主, 以滅奴主之義。 坡州私奴忠獻, 刦掠士族處女, 欲作其婦, 恐事覺, 遂沈江以殺之。 原州私奴玉先亦掠士人家女子, 而汚辱之, 皆款服就刑, 識者深以爲憂。
地名: 原州 (江原道, 牧)
年: 1671.0

○大司諫南龍翼、司諫李柙啓曰: "近來東西活人署病幕如織, 許多垂絶之喘, 又値連日之雨, 若不別樣濟活, 則前頭之慮, 必甚於旣往。 請令漢城府, 一一摘奸, 盡心救療, 如有慢忽不職者, 摘發科罪。 原州人元仁得等以願留牧使,至於投疏。 其守果有治績, 則呈狀本道, 使之轉聞, 在法當然。 而乃敢直叫天閽, 猥越已極, 及其見却之後, 反以政院爲壅蔽, 至有秦庭鹿馬等語, 恣意侵斥, 而文武蔭前朝官, 雜在其中。 此與儒生有異, 則安敢悖其辭說, 輕侮朝廷若是哉? 在政院之道, 所當直爲退却, 而稱以儒生, 諉以侵斥,費辭煩稟, 大失事體, 疲軟甚矣。 請陳疏首倡人, 令本道摘發科罪, 當該承旨從重推考。 前府使柳檉惑於妖妾,仇視正妻, 厥妾必欲盡殲嫡姓, 恣行咀呪, 其長孫先已病死。 事迹彰露, 同謀之婢, 不杖自服, 弔客隣人, 擧皆聞知。故檉亦不敢掩庇, 初欲竝治, 而旋陷厥妾之甘言, 生埋厥婢, 以爲滅證之地。 實非人理之所忍聞者, 莫不駭憤。 請柳檉拿問定罪, 厥妾嚴刑得情, 考律處斷。" 上皆從之。 檉之妾順業, 經年在獄, 受刑不服, 斃於杖下, 檉以生埋厥婢, 救解其妾之罪, 決杖定配。

○大司諫南龍翼、司諫李柙啓曰: "近來東西活人署病幕如織, 許多垂絶之喘, 又値連日之雨, 若不別樣濟活, 則前頭之慮, 必甚於旣往。 請令漢城府一一摘奸, 盡心救療, 如有慢忽不職者, 摘發科罪。 原州人元仁得等, 以願留牧使, 至於投疏。 其守果有治績, 則呈狀本道, 使之轉聞, 在法當然。 而乃敢直叫天閽, 猥越已極。 及其見却之後, 反以政院爲雍蔽, 至有秦庭鹿馬等語, 恣意侵斥, 而文武蔭前朝官, 雜在其中。 此與儒生有異, 則安敢悖其辭說, 輕侮朝廷若是哉? 在政院之道, 所當直爲退却, 而稱以儒生, 諉以侵斥, 費辭煩稟, 大失事體, 疲軟甚矣。 請陳疏首倡人, 令本道摘發科罪, 當該承旨, 從重推考。 前府使柳檉惑於妖妾, 仇視正妻。 厥妾必欲盡殲嫡姓, 恣行詛呪, 其長孫先已病死, 事跡彰露, 同謀之婢, 不杖自服。 弔客隣人, 擧皆聞知, 故檉亦不敢掩庇。 初欲竝治, 而旋陷厥妾之甘言, 生埋厥婢, 以爲滅證之地, 實非人理之所忍聞者, 莫不駭憤。 請柳檉拿問定罪, 厥妾嚴刑得情, 考律處斷。" 上皆從之。 檉之妾順業, 經年在獄, 受刑不服, 斃於杖下。 檉以生埋厥婢, 救解其妾之罪, 決杖定配。
地名: 原州 (江原道, 牧)
年: 1672.0

○上引見大臣、備局諸臣。 接慰官申厚載, 有拿命之後, 以其代差定與否, 論議不一。 或曰, 差送可, 或曰, 不可, 未有決定。 至是, 諸臣疑難於榻前, 終以本道都事, 差送爲定。 領議政許積曰: "原州有可疑人捉囚者, 今日勑行已歸, 今當稟處。 見其人姓名, 卽朴起相也。 其父卽禮男內奴, 而居文川, 渠則養于甲山, 居其叔父家, 移文問之, 則果然。 其母卽受月, 乃東萊人, 而京中兩班之婢子。 此人決非他國人, 而被擄走回云者是也。 雖送本土, 不無逃匿之患, 雖捉送彼中, 逃還之弊, 亦甚可慮。 若送于絶島, 如濟州等地, 則似得矣。 上曰: "可。"

○上引見大臣及備局諸臣。 接慰官申厚載有拿命之後, 以其代差定與否, 論議不一。 或曰差送可, 或曰不可, 未有決定。 至是, 諸臣疑難於榻前, 終以本道都事差送議定。 領相許積曰: "原州有可疑人捉囚者, 今則勑行已歸, 今當稟處。 見其人姓名, 卽朴起相也。 其父卽禮男, 內奴而居文川, 渠則養于甲山居其叔父家, 移文問之則果然。 其母卽受月, 乃東萊人, 而京中兩班之婢子。 此人決非他國人, 而被擄走回云者。 是也送于本土, 則不無逃匿之患, 捉送彼中, 則逃還之弊, 亦甚可慮。 若送于絶島如濟州等地, 則似得矣。" 上允之。 吏曹判書金壽恒曰: "刑曹郞官以十二朔定限, 故未準朔前, 不得注擬他職。 或有準朔未遷轉徑遞, 而旋又除授者。 如監察、禁府都事, 則重來者, 不計朔注擬他職。 刑曹郞官準朔後重來者, 亦依此例, 注擬何如?" 上曰: "刑郞準朔之後, 纔遞旋授, 實是難堪。 此類則吏曹可觀勢處之, 不必久置苦務。"
地名: 原州 (江原道, 牧)
年: 1728.0

○刑趙鏛三次, 鏛供: "臣與胤祖相親, 聞胤祖謀逆之事。 胤祖多奴僕, 故欲率而上京, 臣七寸叔德奎言之。 李有翼與金重器査頓, 而重器爲大將, 故胤祖率家僮上來, 則當合勢迎之, 推戴則密豐君云。 臣之七寸德奎、觀奎知之, 故臣亦聞之, 德奎兄弟, 方在原州。 知情是實。"

○丙寅/上御仁政門, 親鞫。 更推閔百孝, 刑三次, 百孝供: "觀孝, 卽臣一家, 聞觀孝伏法, 趙德普兄弟相謂曰: ‘渠以禍家餘生, 爲此凶惡之事, 此天亡之秋也。’ 上年三月, 臣上京, 適往西江, 見觀孝。 適無人, 觀孝曰: ‘韓世弘與李有翼、李河及吾, 欲做出國家之大變。’ 臣曰: ‘何爲出危言?’ 觀孝曰: ‘汝往可興, 得見韓德徵, 傳此言。’ 臣往可興, 德徵往原州, 故不傳而還, 德普新自京, 來傳及觀孝事曰: ‘逆謀狼藉, 禍將及汝家。’ 云。 天亡之說, 所以發也, 德普兄弟, 聞知其逆說於觀孝伏法之前, 德普之弟, 入其中。 臣再昨年春, 往驪州坐淸心樓, 瑞虎遣其弟子安龜萬傳言: ‘何以則相見?’ 臣謂龜萬曰: ‘嶺兵欲大起, 而麟佐自是喜事之輩, 且有與瑞虎爭功之心, 又爭其大將, 必欲沮敗, 君須言於韓世弘, 以爲居間調劑之地。’ 時, 世弘方在德徵家矣。 前年庭試時, 臣獨坐香橋項, 世弘適到, 臣曰: ‘其事今何如?’ 世弘曰: ‘幾爲調劑, 而猶不無念慮矣。’ 入於瑞虎議者, 趙觀奎、一奎、觀奎子鐩、趙宇擎、驪州賊都等牌, 而逆變前, 已身死, 世弘外三寸金德裕、德祚、德裕妹夫申弼仁, 亦世弘之黨, 趙觀奎弟命奎, 同入其中。 臣家與世弘, 同爲逆謀, 官差若來, 則臣使奴淡沙里, 登高觀望, 放砲殺之爲計。 家內則臣奴末終擔稜杖, 校生閔齊尙給鳥銃, 欲使官軍, 不得入犯臣家。 此乃遠望近望也。 軍服二十餘件, 火藥八封, 果爲持去, 將同入於淸州賊陣, 不意淸州賊兵敗, 未及達, 故軍服盡燒之, 火藥盡沈水。 德孝、景孝知情, 性孝同參。 謀逆是實。"
地名: 原州 (江原道, 牧)
年: 1782.0

○癸丑/親鞫文仁邦等諸罪人。 仁邦供曰: "所得妖術之冊, 一則《乘門衍義》, 一則《經驗錄》, 一則《神鞱經》, 一則《金龜書》, 而淸溪先生, 卽德相也。 天湜與臣, 同習此書, 轉往陽城、鎭川等地, 搆草幕以居。 亂離等說、看星等事, 果如瑞集之供, 而襄陽居李京來, 是異人, 故欲爲都元帥。 都昌國爲先鋒將, 瑞集爲運糧官, 因臣師德相之被配, 稱以大先生, 與金勛等八人, 至有屠掠城邑, 直犯京城之謀矣。" 仁邦與朴瑞集、白天湜面質。 供曰: "京來、都昌國、金廷彦、吳聖賢、金勛、白天湜, 皆是同黨, 而爲德相被罪事, 密議稱兵犯闕之謀。" 京來以爲: "渠是澤徵之切姻, 又是德相之弟子, 故有此逆謀云矣。" 仁邦結案: "臣之逆節, 旣發於瑞集之發告, 又發於天湜之口招, 當箇箇直招矣。 瑞集所供中說話, 果皆臣酬酢之凶言。 瑞集祝天文中三字, 卽是臣做出搆捏之計也。 《鄭鑑錄》中六字凶言, 亦做出謀陷之計, 而此凶言, 曾於臣冊子中經驗錄見之。 蓋臣所持冊子, 合爲四冊, 皆是至妖至誕之書, 專出於假托惑衆之計, 而同黨李京來在襄陽
              林川里, 都昌國在寧遠
              內樂林, 金廷彦在安邊, 郭宗大在順安, 吳聖賢在安邊, 此外卽金勛ㆍ白天湜也。 淸溪先生, 卽宋德相。 季琉, 卽德相之孫, 年今二十八歲, 此皆臣同心謀逆者也。 臣與京來、昌國, 尋常往來, 而辛丑年九月, 又往見京來, 則京來曰: "渠之先生德相, 得罪於朝廷, 橫被遠配, 今則事已急矣, 卽速擧行爲可。 君若善募人才, 則成事後將相間當大用云云。 京來爲都元帥, 昌國爲先鋒將。 襄陽多有渠之同黨及奴僕, 不時猝發, 先殺襄陽邑倅, 收聚軍器及軍兵, 次伐杆城, 轉入江陵。 自江陵直入原州, 仍爲長驅, 自東大門入城。 事成後, 德相封大先生。 擧事日字, 京來、昌國議定以甲辰年七月九月間, 而京來曰: "吾之族黨, 有李澤徵, 其外又多有族黨, 自當結納。 至於京中, 吾亦當周旋, 汝則往三南, 有膂力可用之類, 某條求聚云, 故臣之來留鎭川者, 亦以此也。 大逆不道, 是實。" 兩司合啓。
                【大司憲鄭好仁、大司諫申應顯、司諫朴聖泰、掌令權坪、獻納金翊休、正言權&#x2567F;ㆍ李太亨。】
              近來亂逆之接踵而起者, 無非爲德相效死之計, 其氣焰之熾, 排布之廣, 實有宗社難言之慮。 果然今番仁邦之出, 而情節之窮凶, 謀議之陰慘, 實是載籍所未有之極惡大憝。 三字、六字等凶言, 固已萬萬叵測, 而至於嘯聚徒黨, 或稱元帥, 或稱先鋒, 屠掠營邑, 直犯京師, 專出於爲德相之狀, 一一直招。 旣捧結案, 則豈可以他罪人之未及拿來, 一刻容息於覆載之間乎? 請大逆不道罪人仁邦, 卽爲正法。" 敎曰: "旣捧結案, 正法何時不可? 依前下敎, 待罪人拿來正法。"